**Pašnodarbinātās personas tiesības uz dīkstāves pabalstu minimālā apmērā, ja tai tiesību normās norādītajā periodā nav bijuši deklarētie ienākumi**

Ja saimnieciskā darbība ir ar nepārtrauktu raksturu un ienākumi no tās tiek gūti visu gadu un katru mēnesi, tad atbilstoši Ministru kabineta 2020.gada 24.novembra noteikumu Nr. 709 „Noteikumi par atbalstu par dīkstāvi nodokļu maksātājam to darbības turpināšanai Covid-19 izraisītās krīzes apstākļos” 16.2.apakšpunktam ir iespējams aprēķināt konkrētu atbalsta summu. Nav konstatējams, ka minētajos noteikumos īpaši būtu apsvērti tādi gadījumi, kad saimnieciskajai darbībai ir zināms sezonāls raksturs vai tāda specifika, kuras dēļ saimnieciskās darbības veicējs kādā brīdī ienākumus no saimnieciskās darbības negūst.

No minēto noteikumu 16.2.apakšpunkta gramatiskā formulējuma, šo noteikumu mērķa un sistēmas neizriet, ka dīkstāves atbalsts būtu atsakāms personai, kura saimnieciskās darbības rakstura dēļ nav guvusi ienākumus 2020.gada trešajā ceturksnī. Tādējādi, ja šāda pašnodarbinātā persona atbilst minēto noteikumu 3.punktā noteiktajiem priekšnoteikumiem atbalsta saņemšanai, bet tai nav ienākumu 2020.gada trešajā ceturksnī, tad tai ir tiesības uz dīkstāves atbalstu vismaz 16.2.apakšpunktā noteiktajā minimālajā apmērā. Šādi interpretējot tiesību normu, tiek sasniegts lietderīgs un taisnīgs mērķis – kompensēt zudušos vai būtiski samazinātos ienākumus periodā, kad pašnodarbināta persona tos nav varējusi gūt vai guvusi būtiski mazākā apmērā saistībā ar Covid-19 izplatību.

**Latvijas Republikas Senāta  
Administratīvo lietu departamenta   
2024.gada 29.novembra**

**SPRIEDUMS**

**Lieta Nr. A420145821, SKA-144/2024**

[ECLI:LV:AT:2024:1129.A420145821.20.S](https://manas.tiesas.lv/eTiesasMvc/nolemumi/pdf/544781.pdf)

Senāts šādā sastāvā: senatore referente Indra Meldere, senatores Dzintra Amerika un Ieva Višķere

rakstveida procesā izskatīja administratīvo lietu, kas ierosināta, pamatojoties uz [pers. A] pieteikumu par labvēlīga administratīvā akta izdošanu, ar kuru [pers. A] tiktu piešķirts atbalsts par dīkstāvi par 2020.gada novembri, decembri un 2021.gada janvāri, februāri, aprīli un maiju, sakarā ar [pers. A] kasācijas sūdzību par Administratīvās apgabaltiesas 2022.gada 13.oktobra spriedumu.

**Aprakstošā daļa**

[1] Ar Valsts ieņēmumu dienesta lēmumiem pieteicējai [pers. A] atteikts piešķirt dīkstāves atbalstu par 2020.gada novembri, decembri un 2021.gada janvāri, februāri, aprīli un maiju. Lēmumos secināts, ka pieteicējas kā saimnieciskās darbības veicējas, mikrouzņēmumu nodokļa maksātājas deklarācijā par 2020.gada trešo ceturksni nav uzrādīti ienākumi no mikrouzņēmuma, līdz ar to nav konstatējami mēneša vidējie ienākumi no saimnieciskās darbības, no kuriem nosakāms dīkstāves atbalsta apmērs.

Pieteicēja lēmumus pārsūdzēja tiesā.

[2] Administratīvā apgabaltiesa ar 2022.gada 13.oktobra spriedumu noraidīja pieteicējas pieteikumu, pamatojoties uz turpmāk minētajiem argumentiem.

[2.1] Covid-19 infekcijas izplatības seku pārvarēšanas likums un Ministru kabineta 2020.gada 24.novembra noteikumi Nr. 709 „Noteikumi par atbalstu par dīkstāvi nodokļu maksātājam to darbības turpināšanai Covid-19 izraisītās krīzes apstākļos” (turpmāk – Atbalsta noteikumi) noteic tāda atbalsta par dīkstāvi izmaksu, kas kompensē personu ienākumu zudumu saistībā ar Covid-19 infekcijas izplatību. Dīkstāves atbalsta mērķis ir mazināt Covid-19 infekcijas izplatības sekas, personu zudušos ienākumus atlīdzinot no valsts budžeta līdzekļiem. Tomēr no atbalsta kā kompensācijas rakstura neizriet valsts apņemšanās izmaksāt personām tādas naudas summas, kuras tās nebūtu varējušas gūt kā ienākumus no saimnieciskās darbības.

[2.2] Pieteicējas ieņēmumi mēnešos, par kuriem pieprasīts atbalsts, samazinājušies ne mazāk kā par 20 %, samazinājums ir saistīts ar saimnieciskās darbības ierobežojumiem, līdz ar to pieteicēja atbilstoši Atbalsta noteikumu 3.punktam ir tiesīga pieteikties dīkstāves atbalstam.

[2.3] Pārbaudāmajā periodā (2020.gada jūlijā, augustā, septembrī), kuru ņem vērā, aprēķinot dīkstāves atbalstu, likumdevējs ierobežojumus bija noteicis tikai 2020.gada jūlijā attiecībā uz mācību procesu klātienē. Savukārt attiecībā uz izglītības procesu pirmsskolas izglītības programmās, interešu izglītības programmu mācību procesu klātienē un bērnu nometņu norisi, proti, jomās, kurās darbojās pieteicēja, minētajā periodā ierobežojumi nebija noteikti. Līdz ar to nav pamata atkāpties no Atbalsta noteikumu 16.2.apakšpunktā ietvertā principa, ka gadījumā, ja mikrouzņēmumu nodokļa maksātājam nav ienākumu no saimnieciskās darbības par 2020.gada trešajā ceturksni, tad nav pamata izmaksāt dīkstāves atbalstu.

[3] Pieteicēja iesniedza kasācijas sūdzību par apgabaltiesas spriedumu, norādot šādus argumentus.

[3.1] Pieteicēja dīkstāves atbalstam pieteicās, lai kompensētu nevis 2020.gada trešajā ceturksnī negūtos ienākumus, bet negūtos ienākumus par 2020.gada novembri, decembri, 2021.gada janvāri, februāri, aprīli un maiju. Saskaņā ar Atbalsta noteikumu 16.2.apakšpunktu pieteicējai ir piešķirams dīkstāves atbalsts vismaz minimālā apmērā, jo pieteicēja kvalificējas atbalsta saņemšanai. Tiesību normas nenoteic, ka dīkstāves atbalsts nav piešķirams, ja 2020.gada trešajā ceturksnī nav ienākumu. Atsakot piešķirt jebkādu atbalstu, netiek sasniegts Atbalsta noteikumu mērķis.

[3.2] Apgabaltiesa nav ņēmusi vērā pieteicējas saimnieciskās darbības specifiku un ieņēmumu gūšanas sezonālo raksturu. 2019.gada trešajā ceturksnī pieteicējai ienākumi bija tikai jūlijā par jūnijā organizētajām vasaras nometnēm, taču 2020.gadā saistībā ar vasaras brīvlaiku, ārkārtējo situāciju un citiem ierobežojumiem nometnes organizēt nebija iespējams. Ierastā situācijā pieteicējai kā robotikas pedagogam nodarbības atsākās septembra beigās vai oktobrī un turpinājās līdz maijam, taču 2020.gada oktobrī tika novadītas tikai dažas nodarbības. Vasaras nometnes notiek izglītības iestāžu ēkās, līdz ar to tiek rīkotas tikai gadījumos, kad mācību process norisinās klātienē. Līdz 2020.gada 31.jūlijam izglītības iestādēs mācību process klātienē nenotika un mācības tika nodrošinātas attālināti, tādējādi pieteicēja nevarēja vadīt vasaras nometnes. Mācību procesu klātienē bija iespējams atsākt no 2020.gada 1.augusta, tomēr Latvijā mācību gads sākas tikai no 1.septembra.

**Motīvu daļa**

[4] Lietā ir strīds par to, vai pieteicējai ir tiesības uz dīkstāves atbalstu minimālā apmērā, pamatojoties uz Atbalsta noteikumu 16.2.apakšpunktu. Dienests uzskata, ka pieteicējai šādu tiesību nav, jo viņai kā pašnodarbinātai personai un mikrouzņēmumu nodokļa maksātājai deklarētie ienākumi par 2020.gada trešo ceturksni bija 0. Pieteicēja turpretī uzskata, ka minētā tiesību norma paredz viņai tiesības uz dīkstāves atbalstu minimālajā apmērā. Pieteicēja arī vērš uzmanību uz viņas saimnieciskās darbības specifiku: pieteicēja kā robotikas pedagogs pirmsskolas izglītības iestādēs ienākumus gūst no oktobra līdz maijam.

Ievērojot minēto, Senātam jāatbild uz jautājumu, vai Atbalsta noteikumu 16.2.apakšpunkts paredz tiesības saņemt dīkstāves atbalstu minimālajā apmērā pašnodarbinātai personai, kas ir mikrouzņēmumu nodokļa maksātāja un kura atbilst Atbalsta noteikumu 3.punktā norādītajiem kritērijiem, bet kurai 2020.gada trešajā ceturksnī nebija ienākumu.

[5] Pamatots ir apgabaltiesas secinājums, ka Covid-19 infekcijas izplatības seku pārvarēšanas likums un Atbalsta noteikumi noteic tāda dīkstāves atbalsta izmaksu, kas kompensē personu ienākumu zudumu vai samazinājumu saistībā ar Covid-19 infekcijas izplatību.

Atbalsta noteikumu 2.punktā (pamata redakcijā) bija noteikts, ka par atbalstu šo noteikumu izpratnē uzskata atbalstu dīkstāvē esošu darbinieku, pašnodarbināto personu un patentmaksātāju atlīdzības kompensēšanai, ko izmaksā darbiniekiem, kuri netiek nodarbināti, par laikposmu no 2020.gada 9.novembra līdz 2021.gada 9.janvārim (ar turpmākajiem šīs tiesību normas grozījumiem šis laikposms pagarināts līdz 2021.gada 30.jūnijam).

No Atbalsta noteikumu sākotnējās ietekmes novērtējuma ziņojuma ([anotācijas](https://tap.mk.gov.lv/lv/mk/tap/?pid=40494724)) izriet, ka noteikumu pieņemšanas mērķis ir bijis atbalstīt citstarp dīkstāvē esošās pašnodarbinātās personas. Dīkstāves atbalsts ir piemērojams gadījumos, kad pašnodarbinātajām personām Covid-19 izraisītās krīzes apstākļu dēļ ir liegta iespēja veikt saimniecisko darbību un gūt ieņēmumus. Atbalsta noteikumu darbības laikā ir pārskatīti dīkstāves atbalsta nosacījumi, taču saglabāts noteikumu sākotnējais mērķis.

Kā tas skaidri izriet no Atbalsta noteikumu 2.punkta, periods, kurā personām jābūt ienākumu samazinājumam un par kuru tiek sniegts atbalsts, ir 2020.gada 9.novembris līdz 2021.gada 30.jūnijs. Tādējādi tieši šajā periodā samazinātie ienākumi ir tie, kas ir kompensējami ar dīkstāves atbalstu.

[6] Atbalsta noteikumi paredz divus posmus dīkstāves atbalsta piešķiršanai. Pirmajā posmā jākonstatē, ka ir izpildījušies Atbalsta noteikumu 3.punktā noteiktie priekšnoteikumi, lai persona varētu pieteikties atbalstam. Otrajā posmā jāaprēķina atbalsta apmērs saskaņā ar Atbalsta noteikumu 16.2.apakšpunktu.

Apgabaltiesa atzinusi, ka Atbalsta noteikumu 3.punktā ietvertie priekšnosacījumi ir izpildīti un pieteicēja bija tiesīga pieteikties atbalstam. Tomēr apgabaltiesa pieteikumu noraidījusi, jo uzskatījusi, ka nav izpildījušies atbalsta piešķiršanas priekšnosacījumi otrajā posmā. Apgabaltiesas sprieduma argumentāciju caurvij princips, ka dīkstāves atbalsts nav piešķirams pašnodarbinātai personai, mikrouzņēmuma nodokļa maksātājai, ja tai nav ienākumu no saimnieciskās darbības par 2020.gada trešo ceturksni. Senāts turpmāk izklāstīto argumentu dēļ atzīst, ka minētais apgabaltiesas secinājums izdarīts, nepareizi piemērojot Atbalsta noteikumu 16.2.apkšpunktu.

[7] Atbalsta noteikumu 16.2.apakšpunkts (redakcijā, kāda bija spēkā no 2020.gada 2.decembra līdz 2021.gada 14.janvārim) noteica, ka atbalstu par dīkstāvi pašnodarbinātai personai un, ņemot vērā dienesta rīcībā esošo informāciju, nosaka šādā apmērā: pašnodarbinātai personai, kas ir mikrouzņēmumu nodokļa maksātāja, – 50 % apmērā no mikrouzņēmumu nodokļa maksātāja mēneša vidējiem ienākumiem no saimnieciskās darbības par 2020.gada trešo ceturksni, bet ne mazāk kā 330 *euro* un ne vairāk kā 1000 *euro* par kalendāra mēnesi. Kopš 2021.gada 15.janvāra minētā tiesību norma paredz, ka atbalsta summa ir ne mazāka kā 500 *euro* un ne lielāka kā 1000 *euro* par kalendāra mēnesi. Vienlaikus Atbalsta noteikumu 27.punktā citastarp noteikts, ka šo noteikumu 16.2.apakšpunktā minētā atbalsta minimālais apmērs par 2020.gada kalendāra mēnešiem darba devējam par darbinieku un pašnodarbinātajai personai joprojām ir 330 *euro*.

Atbalsta noteikumu 16.2.apakšpunkta mērķis ir noskaidrot ienākumu bāzi 2020.gada trešajā ceturksnī, no kuras aprēķināt kompensējamo (periodā no 2020.gada 9.novembra līdz 2021.gada 30.jūnijam) ienākumu apmēru. Vienlaikus minētā tiesību norma paredz minimālo un maksimālo izmaksājamo atbalsta apmēru. Tādējādi, ja vidējie pašnodarbinātās personas ienākumi 2020.gada trešajā ceturksnī, izmantojot 16.2.apakšpunktā norādīto formulu atbalsta aprēķinam, bija mazāki par normā noteikto minimālo apmēru (300 *euro* vai 500 *euro*), tad pašnodarbinātajai personai atbalsts izmaksājams minimālā apmērā.

Senāts atzīst, ka tad, ja saimnieciskā darbība ir ar nepārtrauktu raksturu un ienākumi no tās tiek gūti visu gadu un katru mēnesi, tad atbilstoši Atbalsta noteikumu 16.2.apakšpunktam ir iespējams aprēķināt konkrētu atbalsta summu. No Atbalsta noteikumu izstrādes dokumentiem (anotācijas) nav konstatējams, ka īpaši būtu apsvērti tādi gadījumi, kad saimnieciskajai darbībai ir zināms sezonāls raksturs vai tāda specifika, kuras dēļ saimnieciskās darbības veicējs kādā brīdī ienākumus no saimnieciskās darbības negūst.

Atbalsta noteikumu 20.punktā ir noteikti gadījumi, kādos dīkstāves atbalstu atsaka. Atbalsta noteikumu sākotnējās ietekmes novērtējuma ziņojumā ([anotācijā](https://tap.mk.gov.lv/lv/mk/tap/?pid=40494724)) norādīts, ka atbalsta nepiešķiršanas gadījumi izriet no principa, ka atbalsts ir piešķirams godīgam un likumpaklausīgam nodokļu maksātājam. Vērā tiek ņemts arī apstāklis, ka atbalsts nav apvienojams ar citiem pabalstiem (piemēram, nav pieļaujams saņemt vienlaikus gan slimības pabalstu, gan dīkstāves atbalstu). Senāts secina, ka Atbalsta noteikumu 20.punkts neparedz, ka dīkstāves atbalstu atsaka tiem, kuriem 2020.gada trešajā ceturksnī nav ienākumu saimnieciskās darbības sezonālā rakstura vai īpatnību dēļ.

Tādējādi no Atbalsta noteikumu 16.2.apakšpunkta gramatiskā formulējuma, šo noteikumu mērķa un sistēmas neizriet, ka dīkstāves atbalsts būtu atsakāms personai, kura saimnieciskās darbības rakstura dēļ nav guvusi ienākumus 2020.gada trešajā ceturksnī.

Ņemot vērā minēto, Senāts atzīst, ka Atbalsta noteikumu 16.2.apakšpunkts aptver arī situāciju, kad pašnodarbinātai personai, mikrouzņēmumu nodokļa maksātājai nav deklarēti ienākumi 2020.gada trešajā ceturksnī. Tādējādi, ja šāda pašnodarbinātā persona atbilst Atbalsta noteikumu 3.punktā noteiktajiem priekšnoteikumiem atbalsta saņemšanai, bet tai nav ienākumu 2020.gada trešajā ceturksnī, tad tai ir tiesības uz dīkstāves atbalstu vismaz 16.2.apakšpunktā noteiktajā minimālajā apmērā. Senāts atzīst, ka šādi interpretējot tiesību normu, tiek sasniegts lietderīgs un taisnīgs mērķis – kompensēt zudušos vai būtiski samazinātos ienākumus periodā, kad pašnodarbināta persona tos nav varējusi gūt vai guvusi būtiski mazākā apmērā saistībā ar Covid-19 izplatību.

[8] Ņemot vērā iepriekš minēto, Senāts secina, ka apgabaltiesa ir nepareizi interpretējusi un piemērojusi Atbalsta noteikumu 16.2.apakšpunktu, nepamatoti uzskatot, ka tiesību normā ir ietverts princips: gadījumā, ja saimnieciskās darbības veicējam, mikrouzņēmumu nodokļa maksātājam nav ienākumu no saimnieciskās darbības par 2020.gada trešo ceturksni, tad nav pamata izmaksāt dīkstāves atbalstu (kas ir atbalsts par periodu no 2020.gada 9.novembra līdz 2021.gada 30.jūnijam). Minēto apsvērumu dēļ apgabaltiesas spriedums ir atceļams un lieta nododama jaunai izskatīšanai Administratīvajai apgabaltiesai.

**Rezolutīvā daļa**

Pamatojoties uz Administratīvā procesa likuma 129.1panta pirmās daļas 1.punktu, 348.panta pirmās daļas 2.punktu un 351.pantu, Senāts

**nosprieda**

atcelt Administratīvās apgabaltiesas 2022.gada 13.oktobra spriedumu un nodot lietu jaunai izskatīšanai Administratīvajai apgabaltiesai;

atmaksāt [pers. A] par kasācijas sūdzību samaksāto drošības naudu 70 *euro.*

Spriedums nav pārsūdzams.